ঢাকা বিশ্ববিদ্যালয় প্রতিষ্ঠার আগে এটি ছিল নবাবদের বাগানবাড়ির নাচঘর। অনেকের মতে এটি ছিল বাগানবাড়ির দরবার কক্ষ। এখানে নবাবরা আনন্দ-ফুর্তি করত। বিশ্ববিদ্যালয় প্রতিষ্ঠা হওয়ার পর আদিত্য চন্দ্র নামের ব্যবসায়ী প্রথম এখানে ক্যান্টিন স্থাপন করেন। তখন এটি ‘আদিত্য ক্যান্টিন’ নামে পরিচিত ছিল। এ ছাড়াও এটি মধুর স্টল, মধুর টি-স্টল নামেও পরিচিত ছিল। দ্বিতীয় বিশ্বযুদ্ধের পর ঢাকা বিশ্ববিদ্যালয়ের ছাত্র-ছাত্রীদের দাবির প্রেক্ষিতে ঢাকা বিশ্ববিদ্যালয় কেন্দ্রীয় ছাত্র সংসদের (ডাকসু) কার্যক্রম শুরু হয়। ১৩৭৯ বঙ্গাব্দের ২০ বৈশাখ ডাকসুর উদ্যোগে এই ক্যান্টিনের নাম করা হয় ‘মধুর রেস্তোরাঁ’। বর্তমানে সবার কাছে এটি ‘মধুর ক্যান্টিন’ নামে পরিচিত হলেও বিশ্ববিদ্যালয়ের শিক্ষার্থীরা এটিকে সংক্ষেপে ‘মধু’ নামে ডাকে।